ΓΡΑΠΤΗ ΕΡΩΤΗΣΗ E-0355/03

υποβολή: Konstantinos Hatzidakis (PPE-DE) προς την Επιτροπή

(12 Φεβρουαρίου 2003)

Θέμα: Καταγγελία για Έλληνες μεταφορείς

Σύμφωνα με καταγγελία της Ομοσπονδίας Φορτηγών Αυτοκινητιστών Ελλάδος Διεθνών Μεταφορών (Hellenic Federation of International Road Transports) κάποιοι Έλληνες μεταφορείς προβαίνουν σε μία σειρά ενεργειών σε ξένη χώρα της επιλογής τους, προκειμένου να λάβουν εκεί την άδεια άσκησης επαγγέλματος του οδικού μεταφορέα καθώς και την έγκριση ταξινόμησης των φορτηγών αυτοκινήτων τους.

Συγκεκριμένα προχωρούν στη μίσθωση γραφείων, εξασφάλιση χώρου για το Κέντρο λειτουργίας, θεώρηση των απαιτούμενων βιβλίων και στοιχείων και όποιες άλλες πρόσθετες απαιτήσεις στη χώρα εγκατάστασής τους με στόχο να πάρουν τις άδειες κυκλοφορίας, τις πινακίδες και Κοινοτικές άδειες 5ης ισχύος για τα φορτηγά αυτοκίνητά τους. Με το πέρας της διαδικασίας, εγκαταλείπουν τη χώρα αυτή ακυρώνοντας όλες τις προαναφερθείσες πράξεις και επιστρέφουν στην Ελλάδα που αποτελεί την πραγματική χώρα εγκατάστασης τους. Με φορτηγά που δεν είναι καταχωρημένα στην Ελλάδα, διενεργούν παράνομα την ίδια στιγμή τόσο διεθνείς όσο και εθνικές μεταφορές. Επιπλέον, φαίνεται να μην καταβάλλουν φόρο εισοδήματος, τέλη κυκλοφορίας ή άλλους φόρους σε καμία χώρα, δεν μπορεί να διεξαχθεί έλεγχος των βιβλίων και στοιχείων τους, εφόσον δεν τηρούνται τέτοια στη έδρα της επιχείρησης, ενώ δεν μπορεί να διεξαχθεί και έλεγχος για τη διαπίστωση της διεξαγωγής ή μη τεχνικών ελέγχων.

Διαθέτει στοιχεία η Επιτροπή που να επιβεβαιώνουν την καταγγελία αυτή· Σε τι ενέργειες προτίθεται να προβεί προκειμένου να επιβεβαιώσει τα περιστατικά και να καταπολεμήσει το φαινόμενο, αν διαπιστωθεί ότι ισχύει·

Απάντηση της κας de Palacio εξ ονόματος της Επιτροπής

(14 Μαρτίου 2003)

Η Επιτροπή είναι σε γνώση της κατάστασης που περιγράφει το Αξιότιμο Μέλος του Κοινοβουλίου.

Το Αξιότιμο Μέλος του Κοινοβουλίου αναφέρεται ιδίως σε δραστηριότητες ενδομεταφορών, οι οποίες είναι νόμιμες όταν ασκούνται σύμφωνα με τον κανονισμό (ΕΟΚ) αριθ. 3118/93 του Συμβουλίου της 25ης Οκτωβρίου 1993(1). Ο κανονισμός αυτός προβλέπει, στο άρθρο 1 παράγραφος 1, ότι κάθε μεταφορέας που εκτελεί οδικές εμπορευματικές μεταφορές για λογαριασμό τρίτου και ο οποίος είναι κάτοχος της κοινοτικής άδειας που προβλέπεται από τον κανονισμό (ΕΟΚ) αριθ. 881/92(2) δύναται να εκτελεί, σε προσωρινή βάση, και για λογαριασμό τρίτου, εθνικές οδικές εμπορευματικές μεταφορές σε άλλο κράτος μέλος.

Εναπόκειται στις εθνικές αρχές να μεριμνούν για την τήρηση των κοινοτικών διατάξεων των σχετικών με την πρόσβαση στην αγορά στον τομέα των οδικών μεταφορών, και να τερματίζουν ενδεχόμενες παράνομες πρακτικές. Σύμφωνα με τις πληροφορίες που διαθέτει η Επιτροπή, οι ελληνικές αρχές ενεργούν προς την κατεύθυνση αυτή.

(1) Κανονισμός (ΕΟΚ) αριθ. 3118/93 του Συμβουλίου της 25ης Οκτωβρίου 1993 για τον καθορισμό των όρωνπό τους οποίους γίνονται δεκτοί στις εθνικές οδικές εμπορευματικές μεταφορές σε ένα κράτος μέλος μεταφορείς μη εγκατεστημένοι σε αυτό, ΕΕ L 279 της 12.11.1993.

(2) Κανονισμός (ΕΟΚ) αριθ. 881/92 του Συμβουλίου της 26ης Μαρτίου 1992 σχετικά με την πρόσβαση στην αγορά των οδικών εμπορευματικών μεταφορών μέσα στην Κοινότητα, οι οποίες έχουν ως σημείο αναχώρησης ή προορισμού το έδαφος κράτους μέλους ή διέρχονται από το έδαφος ενός ή περισσοτέρων κρατών μελών, ΕΕ L 95 της 9.4.1992.